《美人对镜歌》
宋代·许玠

天上雄鸡啼一声，人间万鸡相应鸣。美人红酣尚未醒，锁掣金匙鹦鹉惊。

鹦鹉从来巧言语，声聒锦帏残梦起。猛揎罗袖窝绿云，步逼妆台趁梳洗。

玉奁脱覆光烁人，洞房环曲惊晓春。不是清空月飞入，如何中有姮娥身。

轩辕百鍊今湮灭，扬州青铜却奇绝。人非照镜镜照人，镜亦分明为人说。

媸妍一镜固两般，狐妇怀奸心胆寒。闺中少女色庄丽，眉颊不妨终日看。

作者简介：许玠，字介之，原籍河南襄邑（今河南睢县），宋室南渡时徙居湖南常宁，遂落籍。南宋理宗宝庆年间（1228～1230）进士。